
TÁPLÁLKOZÁSI MINTÁZATOK ÉS A MENSTRUÁCIÓS GÖRCSÖK KAPCSOLATA MAGYAR NŐK KÖRÉBEN

Kulcsszavak: menstruáció; táplálkozás; dysmenorrhea; PMS
Bevezetés: Külföldi mintákon végzett vizsgálatok megerősítik, hogy az élelmiszerfogyasztási szokások és a menstruációs ciklussal kapcsolatos problémák között összefüggés van. A két leggyakrabban vizsgált terület a dysmenorrhea -tehát a menstruációs görcsök-, valamint a premenstruációs szindróma, röviden PMS. A téma rendkívül aktuális, hiszen a menstruáció minden aktív korú nőt érint, populációtól függően pedig 50-90%-ban érintettek a dysmenorrhea és a PMS kérdésében. Viszonylag új kutatási területnek minősül az élelmiszerek és a menstruációs ciklus kapcsolatának vizsgálata, valamint eddig kizárólag külföldi mintákon történtek felmérések, így egy magyar mintát felhasználó vizsgálattal szeretnénk gazdagítani az eddigi tudományos eredményeket. Jelen kutatás célja, hogy közelebb kerüljünk a menstruációs nehézségek életmód szintjén történő orvoslásához, s hogy felhívjuk a figyelmet a téma létjogosultságára hazánkban is.
Módszerek: A kérdőíves felmérésből származó adatok statisztikai analízise khi-négyzet próba, Pearson és Spearman korreláció használatával történt. A vizsgálati elemszám n=508. A kitöltők életkora 16-61 évig terjed, az átlagéletkor 24,4 év. A mintában a dysmenorrhea prevalenciája 88,6%, míg a PMS-é 90,4%.
Eredmények: A dysmenorrhea negatívan korrelál a rendszeres testmozgással, a zöldség- és folyadékfogyasztással, valamint a diófélék gyakoribb bevitelével is. A menstruációs görcsök a PMS-sel együtt pozitívan kapcsolhatóak az alkoholfogyasztáshoz. A menstruációs vérzéshossz negatívan korrelál az olívaolaj és folyadékfogyasztással, így azok gyakori, vagy nagyobb mértékű bevitele csökkentheti a menstruáció időtartamát. Ezzel szemben a vérzések hossza pozitív összefüggést mutat a gyakori tészta- és rizsfogyasztással, így ezen élelmiszerek túlzásba vitele ellentétes hatást látszik kifejteni. A felmérés során az alanyok értékelték étkezési szokásaik női rokonaik fogyasztási szokásaihoz mért hasonlóságát is. A kapott eredmények alapján, a kitöltők minél hasonlóbban táplálkoznak női rokonaikhoz, annál nagyobb arányban és erősségben tapasztalnak görcsöket. Emellett a felmenők szokásaitól inkább eltávolodó alanyok körében alacsonyabb volt a dysmenorrhea prevalenciája.
Megbeszélés: Az élelmiszerfogyasztási szokásoknak szoros köze lehet a menstruációs nehézségek alakulásához. A válaszokból kinyert szignifikáns eredmények mentén az egészségesebb mintázatok jellemzően kedvezőbb ciklusjellemzőkkel társulnak.



